Initiativ fra Den Franske Republik med henblik på vedtagelse af Rådets direktiv om gensidig anerkendelse af afgørelser om udsendelse af tredjelandsstatsborgere

(2000/C 243/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 63, nr. 3,

under henvisning til initiativ fra Den Franske Republik,

under henvisning til udtalelse fra Europa-Parlamentet, og

ud fra følgende betragtninger:

(1) Efter traktaten skal Rådet vedtage foranstaltninger vedrørende indvandringspolitikken for så vidt angår betingelser for indrejse og ophold, men også ulovlig indvandring og ulovligt ophold.

(2) Det Europæiske Råd bekræftede på mødet den 15.-16. oktober 1999 i Tammerfors, at det er rede til at indføre et område med frihed, sikkerhed og retfærdighed. Med henblik herpå skal en fælles europæisk asyl- og indvandringspolitik også sigte mod en retfærdig behandling af tredjelandsstatsborgere og en bedre forvaltning af migrationsstrømmene.

(3) Nødvendigheden af at sikre større effektivitet i gennemførelsen af afgørelser om udsendelse samt et bedre samarbejde mellem medlemsstaterne indebærer gensidig anerkendelse af afgørelser om udsendelse.

(4) Afgørelser om udsendelse af tredjelandsstatsborgere skal vedtages i overensstemmelse med de grundlæggende rettigheder, som er garanteret ved den europæiske konvention til beskyttelse af menneskerettigheder og grundlæggende frihedsrettigheder af 4. november 1950, navnlig artikel 3 og 8, og Genève-konventionen om flygtninges retsstilling af 28. juli 1951, og som de følger af medlemsstaternes fælles forfatningsmæssige principper.

(5) I overensstemmelse med nærhedsprincippet og proportionalitetsprincippet kan målet med den påtænkte handling, dvs. tilvejebringelse af et samarbejde mellem medlemsstaterne om udsendelse af tredjelandsstatsborgere, ikke i tilstrækkelig grad opfyldes af medlemsstaterne og derfor, på grund af handlingens virkninger, bedre gennemføres på fællesskabsplan. Dette direktiv går ikke ud over, hvad der er nødvendigt for at nå dette mål -

UDSTEDT FØLGENDE DIREKTIV:

Artikel 1

1. Dette direktiv har til formål at muliggøre gennemførelsen af en afgørelse om udsendelse, som er truffet af en kompetent myndighed i en medlemsstat, i det følgende benævnt "ophavsstaten", mod en tredjelandsstatsborger, der befinder sig på en anden medlemsstats området, i det følgende benævnt "gennemførelsesstaten".

2. Den i stk. 1 omhandlede udsendelse foretages på de betingelser, der er fastlagt i dette direktiv.

Artikel 2

I dette direktiv forstås ved

a) "tredjelandsstatsborger": enhver myndig person, som ikke er statsborger i en medlemsstat

b) "afgørelse om udsendelse": en administrativ afgørelse truffet af en medlemsstats kompetente myndighed

c) "gennemførelsesforanstaltning": enhver foranstaltning til gennemførelse af en afgørelse om udsendelse truffet af en gennemførelsesstat.

Artikel 3

En udsendelse som omhandlet i artikel 1 foretages i følgende tilfælde:

a) Tredjelandsstatsborgeren skal være omfattet af en afgørelse om udsendelse, der er baseret på en alvorlig og konkret trussel mod den offentlige orden og nationale sikkerhed, og som er truffet i følgende tilfælde:

- når tredjelandsstatsborgeren af ophavsstaten er idømt en ubetinget frihedsstraf på mindst et år

- når der foreligger alvorlige grunde til at antage, at tredjelandsstatsborgeren har begået alvorlige strafbare handlinger, eller når der foreligger reelle indicier for, at han påtænker at begå sådanne handlinger på en medlemsstats område.

Besiddelse af en opholdstilladelse er ikke til hinder for iværksættelse af en afgørelse om udsendelse, der er truffet inden for rammerne af dette litra. Denne afgørelse skal være baseret på en alvorlig og konkret trussel, og være i overensstemmelse med den europæiske konvention til beskyttelse af menneskerettigheder og grundlæggende frihedsrettigheder af 4. november 1950.

b) Tredjelandsstatsborgeren skal være omfattet af en afgørelse om udsendelse på grund af manglende overholdelse af de nationale bestemmelser om udlændinges indrejse eller ophold.

I de to tilfælde, der er omhandlet i litra a) og b), må afgørelsen om udsendelse hverken udsættes eller suspenderes.

Artikel 4

Hvis gennemførelsesstaten ikke råder over oplysninger om, hvorvidt afgørelsen om udsendelse fortsat er eksigibel, forsikerer den sig herom ved at henvende sig til ophavsstaten.

Gennemførelsesstaten foretager en forudgående undersøgelse af personens situation set i lyset af de relevante internationale retsakter og de gældende nationale bestemmelser.

Artikel 5

Den pågældende tredjelandsstatsborger skal kunne anke gennemførelsesforanstaltningen på de betingelser, der er fastsat i gennemførelsesstatens lovgivning.

Hvis det fremgår af lovgivningen i gennemførelsesstaten, at klagen ikke har opsættende virkning, iværksætter denne gennemførelsesforanstaltningen og underretter ophavsstaten.

Hvis anken har opsættende virkning efter lovgivningen i gennemførelsesstaten, kan denne stat først iværksætte foranstaltningen, når ankemulighederne er udtømt, og når den gennemførelsesforanstaltning, som ophavsstaten har truffet, er blevet stadfæstet. Gennemførelsesstaten underretter ophavsstaten om gennemførelsen af denne foranstaltning.

Artikel 6

Beskyttelsen af personoplysninger og datasikkerheden sikres i overensstemmelse med Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1).

Artikel 7

1. Medlemsstaterne iværksætter de nødvendige love og administrative bestemmelser for at efterkomme dette direktiv senest den ...(2). De underretter straks Kommissionen herom.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 8

Dette direktiv er rettet til medlemsstaterne.

Artikel 9

Dette direktiv træder i kraft på dagen for offentliggørelsen i De Europæiske Fællesskabers Tidende.

Udfærdiget i ...

På Rådets vegne

...

Formand

(1) EFT L 281 af 23.11.1995, s. 31.

(2) ... år efter direktivets ikrafttræden.